Der bliver ingen straffesag om en påstået gruppevoldtægt på en stripklub i Aalborg. Nordjyllands Politi har opgivet at rejse tiltale mod de tre sigtede mænd, oplyser en af forsvarerne. - Sagen har haft store konsekvenser for dem, for det blev slået stort op i pressen, at de to kvinder blev udsat for drugrape, siger advokat Erbil Kaya. I oktober sidste år fik de tre mænd anholdelsen opretholdt i tre døgn. Der var ikke grundlag for at varetægtsfængsle dem, fastslog retten. Politiet havde mistanke om, at der var blandet noget i to kvinders drinks, hvilket skulle gøre dem ude af stand til at modsætte sig oralsex og samleje. Endvidere påstod politiet, at kvinderne blev truet med vold. Men det var dengang. Nu erkender anklagemyndigheden altså, at der ikke er beviser mod de tre mænd. Afgørelsen er sket med den begrundelse, at "videre forfølgning i øvrigt ikke kan ventes at føre til, at sigtede findes skyldig." - Det er ikke tilfredsstillende for os. Det har fra starten været vores opfattelse, at sigtelsen var fuldstændig grundløs, siger advokat Erbil Kaya. Han ønsker derfor, at statsadvokaten omgør afgørelsen, så påtalen opgives med den begrundelse, at sigtelsen har vist sig grundløs. /ritzau/

Opsummering:
Der er ingen beviser for gruppevoldtægt af to kvinder på stripklub i Aalborg, erkender anklagemyndigheden.